Westchesterin piirikunta

Westchesterin piirikunta on Yhdysvaltojen New Yorkin osavaltion piirikunta New Yorkin kaupungin Bronxin kaupunginosan pohjoispuolella, Hudsonjoen laaksossa. Westchester on New Yorkin metropolialueen esikaupunkivyöhykettä: sen etelärajalta on vain 18 kilometriä Manhattanin Columbus Circlelle.

Vuoden 2010 väestönlaskennassa Westchesterin piirikunnan asukasluku oli 949 113, mikä teki siitä osavaltion seitsemänneksi suurimman piirikunnan. Sen hallintokeskus on White Plains (58 000), jota suurempia kaupunkeja piirikunnassa ovat Yonkers (yli 200 000 asukasta), Greenburgh (92 000), New Rochelle (80 000) ja Mount Vernon (69 000).

Westchesterin naapuripiirikuntia ovat pohjoisessa Putnam, idässä Connecticutin osavaltion Fairfield, etelässä New Yorkin Bronx. Kaakossa Westchester rajautuu Long Island Sound -lahteen ja lännessä Hudsonjokeen, jonka takana ovat New Yorkin Rocklandin piirikunta sekä New Jerseyn väkirikkain piirikunta Bergen.

Osavaltion arvostetuimpia asuinalueita
280px|right
Westchester on vaurasta esikaupunkialuetta, ja monia sen kaupungeista ja asuinalueista pidetään New Yorkin osavaltion parhaina asuinpaikkoina – huolimatta siitä, että kiinteistöhinnat ovat osavaltion toiseksi korkeimpia Manhattanin jälkeenAn Economic Snapshot of Westchester County, Office of New York State Comptroller, 2008. Viitattu 21.5.2017.. Vuonna 2014 Movoto-kiinteistöyhtiö valitsi osavaltion kymmeneksi parhaaksi asuinalueeksi pelkästään Westchesterin piirikunnassa sijaitsevia kohteita: ykköseksi pienen Mamaroneckin kaupungin, toiseksi parhaaksi Greenburghiin kuuluvan Tarrytownin kylän ja kolmanneksi parhaaksi piirikunnan hallintokaupungin White Plainsin. Neljäntenä listalla oli Mount Kisco, viidentenä vauraan väen Scarsdale, kuudentena sen naapuri Harrison, seitsemäntenä Dobbs Ferry, jaetulla 8.–9. sijalla Ossining ja Rye sekä kymmenentenä New Rochelle.

Muita piirikunnan tunnettuja asuinalueita ovat Hillary ja Bill Clintonin 1990-luvulta alkaen suosima ChappaquaIn the Chappaqua woods, a search for Hillary Clinton, The Washington Post 17.12.2016. Viitattu 21.5.2017., Martha Stewartin asuinpaikka Bedford sekä Larchmont, vanha merikylpyläkaupunki Long Island Soundin rannalla.

 Talous 
Noin 170 suuryrityksellä on pääkonttorinsa piirikunnassa, ja yli tuhat työpaikkaa tarjoavia työnantajia ovat muiden muassa IBM, PepsiCo, Snapple, ITT, Consolidated Edison, Regeneron Pharmaceuticals, Morgan Stanley ja Mastercard.Why Westchester , Westchesterin piirikunta. Viitattu 21.5.2017.

Piirikunnan luoteiskulmassa, Peekskillin eteläpuolella sijaitsee Indian Pointin ydinvoimala.Foderaro, Lisa W.:Westchester County Reacts to Possible Indian Point Shutdown, The New York Times 6.1.2017. Viitattu 22.5.2017.

 Liikenne 
Westchesterin asukkaista 52 prosenttia käy töissä piirikunnan ulkopuolella: 21 prosenttia New Yorkin Manhattanilla ja kuusi prosenttia Bronxissa. Noin joka viides työssäkäyvä asukas käyttää työmatkoihinsa junaa.Commuting, Westchesterin piirikunta. Viitattu 21.5.2017. Piirikunnan länsiosia palvelee Hudsonjoen itärantaa seuraava Metro-North-rautatielinja Hudson Line (pääteasema Poughkeepsie), keskiosia Harlem Line (pääteasema Wassaic) ja länsiosia merenrantaa seuraava New Haven Line (pääteasema New Haven, Connecticut).MNR Map, The Metropolitan Transportation Authority MTA. Viitattu 21.5.2017.

Kulttuuri ja koulutus
Westchesterin piirikunnassa sijaitsevia museoita ovat Hudson River Museum planetaarioineen Yonkersissa, Katonah-taidemuseo (KMA), Neuberger-taidemuseo Purchasessa, Clay Art Center -keramiikkamuseo Port Chesterissä sekä Rockefeller-suvun kartano Kykuit Sleepy Hollow’ssa. Mount Kiscossa sijaitsee talo, jossa säveltäjä Aaron Copland vietti viimeiset 30 vuotta elämästään. Siitä on tehty musiikkihistoriallinen keskus Copland House. Ryessa on Yhdysvaltojen perustajaisiin kuuluvan John Jayn kotimuseo. Tarrytownissa on kirjailija Washington Irvingin kotimuseo Sunnyside sekä vuonna 1838 valmistunut Alexander Jackson Davisin piirtämä uusgoottilaistyylinen kartano Lyndhurst, jonka omistajiin ovat kuuluneet New Yorkin pormestari William Paulding ja rautatiemiljonääri Jay Gould. New Rochellen historiallisia kohteita ovat perustajaisä Thomas Painen museo ja Sophia Brewsterin mukaan nimetty pieni koulutalo. Croton-on-Hudsonissa sijaitsee Van Cortlandt -suvun kartanomuseo.Lyndhurst.org. Viitattu 21.5.2017.

Piirikunnassa toimii kaksi sinfoniaorkesteria, Westchester Philharmonic (taiteellisena johtajana Itzhak Perlman) ja The Symphony of Westchester (ent. Westchester Chamber Symphony). Paikallinen Taconic-oopperayhdistys tekee noin kolme ensi-iltaa vuosittain. White Plains Performing Arts Center on tunnettu Tony-palkituista musiikkiteatterituotannoistaan. Yksi New Yorkin osavaltionyliopiston (SUNY) kampuksista sijaitsee Westchesterin piirikunnan Purchasessa. Taideaineita painottavan oppilaitoksen esittävän taiteen keskus on Yhdysvaltojen suurin laatuaan New Yorkin pohjoispuolella.Arts and Culture, Visit Westchester -sivusto. Viitattu 20.5.2017.Copland House. Viitattu 20.5.2017.Itineraries, Visit Westchester -sivusto. Viitattu 20.5.2017.

New Yorkin osavaltionyliopistolla on Purchasen lisäksi toimipisteet Empire State College Hartsdalessa sekä Westchester Community College Yonkersissa ja Valhallassa, jossa sijaitsevat myös New York Medical College ja St. Vladimir’s Orthodox Theological Seminary. Purchasessa toimivat myös Long Islandin yliopiston sivukampus LIU Hudson sekä Manhattanville College. White Plainsin korkeakouluja ovat Berkeley College, College of Westchester, Pace Universityn oikeustieteellinen tiedekunta ja Pace Lubin Graduate Center. Manhattanilla pääkampustaan pitävällä Pace-yliopistolla on toimintaa myös Westchesterin piirikunnan Pleasantvillessä. Fordhamin yliopiston sivukampus on Bronxvillessä. Yonkersissa sijaitsevat myös Sarah Lawrence College, Cochran School of Nursing, St. Joseph’s Seminary and College sekä Academy for Jewish Religion. New Rochellen korkeakouluja ovat College of New Rochelle, Iona College ja Monroe College. Muita piirikunnan oppilaitoksia ovat Mercy College Dobbs Ferryssä, Concordia College Bronxvillessä
sekä Polytechnic University Westchester Graduate Center Hawthornessa.College Guide: All 22 Colleges in Westchester , Westchester Magazine, helmikuu 2016. Viitattu 20.5.2017.

Modernia arkkitehtuuria
Westchesterin piirikunnassa sijaitsee monia maineikkaiden arkkitehtien suunnittelemia suuryritysten ja korkeakoulujen rakennuksia, kuten IBM:n pääkonttori Armonkissa (Kohn Pedersen Fox Associates) ja Thomas J. Watson -tutkimuslaitos Yorktown Heightsissa (Eero Saarinen), PepsiCon pääkonttori veistospuistoineen (Edward Durell Stone) ja Mastercardin pääkonttori (I. M. Pei) Purchasessa sekä New York Life -vakuutusyhtiön rakennus (alun perin IBM:lle rakennettu, Edward Larrabee Barnes) Sleepy Hollow’ssa.

Kuvagalleria

Lähteet

Aiheesta muualla

Piirikunnan virallinen sivusto

*